《游巾山得晴字》
宋代·高斯得

巾山何亭亭，拔地蹲中城。
苍龙擢双角，盘空半孤撑。
崇雉俨环抱，兼如在涤牲。
有时霁雾搴，插我堂东荣。
虽劳拄笏望，犹赊杖藜行。
值兹阳和候，鲜晖吐新晴。
摆去缠牵累，少畅窥临情。
藉兰得胜引，共此酒一盛。
咏余百忧集，乐极万感生。
去国魂难招，怀人涕易盈。
虽无拓壑姿，宿昔芥尘缨。
寄言山中叟，未慕同幽贞。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。